**СТАНОВИЩЕ**

по конкурс за заемане на академична длъжност „Доцент“ в

професионално направление 1.3. Педагогика на обучението по

*специалност Методика на обучението по ...,*

*(Физическо възпитание и спорт – фитнес дисциплини*)

обявен в ДВ, бр. 24/17.03.2023 г.

**с кандидат:** гл. ас. Петя Стоянова Христова, доктор

**Член на научно жури:** доц. Мая Борисова Чипева

1. **Обща характеристика на научноизследователската и научно-приложната дейност на кандидата**

Единствен кандидат в конкурса е гл. ас. Петя Стоянова Христова, доктор преподавател e в Софийския университет „Св. Климент Охридски“ по спорт – фитнес дисциплини (аеробика, каланетика, нискоинтензивна интервална тренировка, високоинтензивна интервална тренировка, гимнастика за правилна стойка и стречинг). Завършва висшето си образование в НСА „Васил Левски“ – бакалавър и магистър (1992 – 1996 г) с две специалности: учител по физическо възпитание и спортен мениджмънт. През 2017 г. защитава дисертация и придобива научна степен „Доктор“.

Гл. ас. Петя Христова , доктор, участва в конкурса за доцент с 1 монография, 3 статии, публикувани в научни издания, реферирани и индексирани в световноизвестни бази данни с научна информация (Web of Science) и 11 статии и доклади, публикувани в нереферирани издания с научно рецензиране и в редактирани колективни томове.

Всичките 15 представени научни публикации са в областта на конкурса.

Според ППЗРАСРБ и правилника за условията и реда за заемане на академични длъжности в Софийския университет Св. Климент Охридски в професионално направление 1.3. Педагогика на обучението по... с представените научни трудове, кандидатката събира общо 405 точки.

**2. Оценка на педагогическата подготовка и дейност на кандидата**

Гл. ас. Петя Стоянова Христова, доктор, заема редица ръководни длъжности: от 2021г. до сега е Ръководител Катедра „Индивидуални спортове и рекреация“ на Департамент по спорт; от 2022г. до сега е оторизиран представител на Департамента по спорт на СУ за НАЦИД; от 2021 до сега е член на Съвета на Департамент по спорт на СУ; в периода 2018–2021 е била член на Атестационната комисия на Департамент по спорт на СУ; от 2016 до сега е отговорник за учебната дисциплина „Спорт“ във Философски факултет на СУ.

Треньор е в СК „Спортен клуб Академик – Софийски университет Св. Климент Охридски“; Член на Техническата комисия на НУШ по Аеробика; Член на Техническата комисия на НУШ по Мажоретни спортове.

Притежава десетки отличия и награди в националните университетски шампионати, като треньор на представителните отбори по аеробика и мажоретни спортове на СУ „Св. Климент Охридски“.

**3. Основни научни и научноприложни приноси**

Научната продукция на кандидата по своето количество и съдържание съответства изцяло на профила на обявения конкурс.

Съдържанието на публикациите, разпределено във всяка една от тези области дава основание да се откроят важни приноси за теорията и практиката на педагогиката и методиката на обучението по учебната дисциплина „Физическо възпитание и спорт“ в системата за висше образование като цяло и в частност фитнес дисциплините. Научните търсения в представените публикации обогатяват и осъвременяват теорията и практиката на учебната дисциплина ФВС и на фитнес дисциплините. Силна страна на научната продукция е нейната практическа насоченост. Проблемните области представени в публикациите са базирани на интерес към смисъла и предназначението на физическото възпитание и спорта като част от общото образование.

Представена е авторска справка на кандидата за 5 цитирания.

Петя Христова е участвала в 5 научноизследователски проекта – в 2 от тях като ръководител и в 3 като участник. Единият проект е международен.

**4. Значимост на приносите за науката и практиката**

Значимостта на приносите за науката и практиката са безспорни. Имат теоретичен, методически и практико-приложен характер. Авторката анализира успешно характеристиките на педагогиката и методиката на обучението по учебната дисциплина „Физическо възпитание и спорт“ в системата за висше образование.

Спазени са количествените показатели на критериите за заемане на академичната длъжност „доцент“.

**ЗАКЛЮЧЕНИЕ**

Гл. ас. Петя Стоянова Христова, доктор, е авторитетен университетски преподавател. Нейната спортнопедагогическа дейност е дала непосредствено отражение върху научните ѝ търсения и изследвания. Представената за конкурса научна продукция има значителна приложна стойност.

Въз основа на запознаването с представените научни трудове, тяхната значимост, съдържащите се в тях научноприложни приноси, както и доказаните педагогически умения на кандидата, намирам за основателно да предложа гл. ас. Петя Стоянова Христова, доктор, да заеме академичната длъжност „Доцент“ в професионалното направление 1.3. Педагогика на

обучението по специалност Методика на обучението по ...,

Физическо възпитание и спорт – фитнес дисциплини.

**05.06.2023 г. ЧЛЕН НА ЖУРИТО: \_\_\_\_\_\_\_\_\_\_\_\_\_\_\_\_\_\_**

Доц. Мая Борисова Чипева